Lærervejledning - kristendomskundskab

**Forberedelse**
**- Kirkeåret**Præstens arbejde følger kirkeåret. Derfor kan besøget være et afsæt for at arbejde med kirkeårets gang. Du kan låne en plakat med kirkeåret hos Kirke- og kulturmedarbejder Mette Thybo Jensen (mette@skivesogn.dk) hvor motiver fra Jesu liv er tegnet med.

Vis modellen af ”Kirkeåret” på tavlen [Er under ”Materialer”]. Tal om at modellen er rund. Den symboliserer evighed og cyklus. Kirkeåret gentager sig selv igen og igen. Tal om at kirkeåret er bygget op omkring begivenheder i Jesus liv.

Har I ti minutter i overskud, kan I se [”Jesu Liv”](https://www.youtube.com/watch?v=S4eMsP32VAg) fra Jonathan Spangs forestilling ”Biblen”, hvor Rune Klan laver en tidslinje over Jesu liv.

I kan sætte kirkeåret i relation til elevernes eget liv ved at de tilføjer fælles begivenheder i løbet af skoleåret og evt. deres eget liv (helligdage, ferier, fastelavn, Lucia, juleafslutning osv.). De vil opdage at kirkeåret på mange måder præger deres liv med markering af højtider og ugens gang.

Baggrundsinformation om kirkeåret ligger under ”Materialer”.

**- Spørgsmål til præsten**Inden besøget hos præsten laver I en brainstorm over, hvad eleverne forestiller sig, at præsten arbejder med. Ud fra den kan I formulere spørgsmål, som eleverne gerne vil have svar på. Du kan bruge VØL-modellen, som en ramme om processen. En kort vejledning + skabelon ligger under ”Materialer”.

Overvej om spørgsmålene skal fordeles mellem eleverne, så alle får spurgt om noget. Overvej om alle eller nogen skal tage notater, eller om det er bedst, at de ”bare” lytter.

Overvej om I vil tage billeder undervejs. Hvis ja, så aftal hvem der er fotograf(er). *OBS Tjek med præsten, om det er ok at I fotograferer.*

**Besøget**Præsten kommer bl.a. ind på

* Hvordan hun forbereder og holder en gudstjeneste
* Hvordan hun forbereder og holder ritualer som dåb, bryllup og begravelse/bisættelse
* Hendes øvrige opgaver som fx sorggrupper, hjemmebesøg og besøg på væresteder

Det er muligt at kombinere besøget hos præsten med en kort rundtur på kirkegården sammen med kirke- og kulturmedarbejderen. Hun fortæller om, hvordan kirkegården bruges ved begravelser og bisættelser, og hvordan den i det daglige bruges som et mindested og et rekreativt område.

**Efterbehandling**Tilbage på skolen samler I op på besøget. Fik I svar på alle jeres spørgsmål? Var der svar, der overraskede? Det er her I udfylder den sidste kolonne i Vøl-modellen.

Lad evt. eleverne udfylde skriveskabelonen ”Hvad laver en præst”? Ligger under ”Elevmaterialer”, hvor de forholder sig til nogle af de arbejdsopgaver, præsten beskrev, og arbejdsvilkårene.

Send evt. besvarelserne til præsten, som tak for besøget.

**- Skab sammenhæng mellem de bibelske tekster og nutiden***OBS: Du skal bruge et klassesæt af Salmebogen. Har skolen ikke det, findes adgang til salmer og bibeltekster her på siden.*

Lige som hver søndag har et navn ifølge kirkeåret, har hver søndag også nogle bestemt tekster fra Bibelen, som præsten skal prædike over. Dem kan man finde i ”Alterbogen” bagerst i Den Danske Salmebog. Og i det [interaktive kirkeår](https://www.kristendom.dk/historier/kirkeaar)

Bibelens tekster er næsten 2000 år gamle. Hver søndag er det præstens opgave at gøre teksterne levende og relevante for dem, som kommer i kirken. I sin prædiken kobler præsten temaerne/problemstillingerne fra de gamle tekster med nutiden og de ting, der sker omkring os i dag. Fx miljøproblemer, mennesker på flugt eller andre aktuelle sager. De kan også vælge nogle emner, som der ikke er fokus på i medierne, men som de synes, er vigtige, at vi forholder os til fx ensomhed, hvad mennesker er værd eller glæde og håb.

Det samme skal eleverne prøve kræfter med nu.

Vis dem hvor ”Alterbogen” er i Salmebogen, og find teksterne til 13. søndag efter Trinitatis. Teksterne (men ikke salmerne) kan du også finde på [www.bibelselskabet.dk](http://www.bibelselskabet.dk) i menuen ”Prædikenteksten” et stykke nede på siden. Teksterne ligger også under Elevmaterialer

**- Tekstarbejde**
Den 13. søndag efter Trinitatis i ulige kalenderår bruges den første tekstrække. Den indeholder:

* En tekst fra Det Gamle Testamente [3 Mosebog 19, 1-2 og 9-18](http://bibelweb.dk/3-mosebog-kapitel-19/).
* Uddrag af apostlen Paulus’ brev til Galaterne [Gal 2, 16-21](http://www.bibelselskabet.dk/BrugBibelen/BibelenOnline.aspx?book=gal&id=3&chapter=2b)
* Uddrag af Lukasevangeliet, [Luk 10, 25-37](http://www.bibelselskabet.dk/BrugBibelen/BibelenOnline.aspx?book=luk&id=3&chapter=10b) ”Lignelsen om den barmhjertige samaritaner”. (Brug vers 25-37)

Eleverne skal arbejde med teksten fra 3. Mosebog og ”Lignelsen om den barmhjertige samaritaner”. De skal forsøge at relaterer bibelteksterne med forhold i samfundet, situationer i skolen eller i deres eget liv. De kan udforme det som en tale eller som et mindmap. Opgaverne ligger under Elevmaterialer. Det samme gør hjælpeark med baggrundsinformation og spørgsmål samt ordkort med forklaringer. Du vurderer, om eleverne må vælge opgaverne frit, om alle skal arbejde med begge tekster eller kun den ene, og om I besvarer arbejdsspørgsmålene på klassen eller i grupper.

**- Salmer**
I Salmebogen findes et afsnit med forslag til salmer til søndagens tekst. Her er udvalgt to salmer fra forslagene og tilføjet en ny salme af Iben Krogsdal med et moderne salmesprog. Du kan vurdere hvilke salmer, I vil arbejde med. Hjælpeark til de tre salmer ligger under Elevmaterialer.

* 613. Herre, du vandrer forsoningens vej
	+ <http://www.dendanskesalmebogonline.dk/salme/>
* 697. Herre, jeg vil gerne takke
	+ <http://www.dendanskesalmebogonline.dk/salme/697/410/3>
* ”Du skal elske din næste som dig selv”. Salmen er skrevet af Iben Krogsdal i 2009 med melodi af Willy Egmose. Den er ikke en del af salmebogen, men den passer til søndagens tekster. Du kan [se teksten](http://konfirmandsalmebogen.dk/onewebmedia/Du%20skal%20elske%20din%20n%C3%A6ste.pdf), høre melodien og få adgang til noder [her](https://www.salmedatabasen.dk/salme/du-skal-elske-din-naeste-som-dig-selv/id1413).

**- Hashtag en salme**Et hashtag ser sådan ud: # og efterfølges af et ord eller en kort sætning. Det bruges på de sociale medier til at organisere og samle forskellige emner. Det er en måde at understrege en pointe i en tekst, eller lave en overskrift til et emne, eller antyde noget, som står mellem linjerne. Eleverne kender helt sikkert udtrykket.

I kan læse eller synge salmerne på klassen. Derefter beder du eleverne om to-og-to at skrive op til fem hashtags på post it lapper. Et hashtag på hver post it. Dem skal de sætte op på tavlen. Når alle er færdige, gennemgår I hashtag’ene, og eleverne skal begrunde deres hashtag.